## 7. Fundur Fagráðs umhverfismála - SSNETeams fundur, 21.10.2024

Mætt voru: Rut Jónsdóttir (formaður), Guðmundur Haukur Sigurðarson og Salbjörg Matthíasdóttir.

Fjarverandi var Arnar Stefánsson.

Starfsfólk SSNE á fundinum voru: Sigurborg Ósk Haraldsdóttir

Fundurinn var haldinn á Teams milli kl. 13:00-14:00.

1. **Drög að nýrri Sóknaráætlun**

Fagráð umhverfismála fór yfir drög að nýrri Sóknaráætlun fyrir Norðurland eystra.

*Umræða átti sér stað um hvort hægt væri að flétta umhverfismálin betur inn í aðra flokka Sóknaráætlunar. Atvinnumál væru einnig umhverfismál og leggja mætti áherslu á loftslagsvegvísa atvinnulífsins sem voru unnir í samráði við ríkið. Innviðir væru einnig flokkur sem ætti að byggjast upp á umhverfislega sjálfbærum forsendum. Þá væri hægt að einskorða flokkinn “umhverfismál” við þau verk sem eru á ábyrgð sveitarfélaga og falla ekki undir aðra flokka. Einnig var rætt um hugtakið “Kolefnishlutleysi” og það væri erfitt að vinna með, þar sem það hefur verið frjálslega túlkað í samfélaginu og kæmi oft fyrir sem grænþvottur líkt og að kolefnisjafna bílinn, flugið og fleira. Því ætti frekar að segja skýrt að dregið verði markvisst úr losun gróðurhúsalofttegunda. Orkuskipti væru opið hugtak en í raun væri verkefnið að finna út hvernig á að hætta að nota olíu. Nýting orkuauðlinda ætti að vera sér liður. Ekki væri minnst á Grænu skrefin, breyttar ferðavenjur og almenningssamgöngur í Sóknarætlun. Fagráðið bendir að lokum á að námskeið eða fræðsluverkefni um sjálfbær fjármál og alþjóðlegar kröfur líkt og ESG2.0 væri upplagt verkefni fyrir SSNE eða LOFTUM.*

1. **RECET**

Farið var yfir það sem fram undan er í RECET verkefninu m.a. vinnustofur fyrir sveitarfélögin um gerð orkuskiptaáætlunar ásamt fleiru.

*Vinna sveitarfélagana í þeim vinnustofunum sem eru boðaðar næstu vikur er mikilvæg þar sem mörkuð verður aðgerðarmiðuð heildarstefna fyrir Norðurland eystra. Öll sveitarfélög hafa fengið boð og er ljóst að vinna allra er jafn mikilvæg inn í heildarstefnuna.*

1. **LOFTUM og Rafræni skólinn**

Farið var yfir opnun Rafræna skólans sem er á vegum LOFTUM

*Uppsetning LOFTUM verkefnis er til fyrirmyndar og sú fræðsla sem komin er í loftið er hnitmiðuð og fellur vel að þeim verkefnum sem þarf til að efla þekkingu á á umhverfis- og loftslagsmálum meðal starfsfólks sveitarfélaga, kjörinna fulltrúa og fulltrúa í fastanefndum á starfssvæði SSNE.*

1. **Önnur mál.**
2. **C10 verkefni Byggðastofnunar\_ Aðlögun sveitarfélaga að loftslagsbreytingum**

Farið var yfir stöðu verkefnisins, helstu efnistök og samstarfsaðila. Seinni vinnustofur eru nú í gangi hjá þeim fimm sveitarfélögum sem eru í verkefninu. Vænta má að sveitarfélögin verði komin með aðferðir verkefnis í hendurnar næsta vor, þær aðgerðir eiga að gagnast þeim til að hámarka aðlögunargetu sína, grípa til aðgerða og lágmarka um leið efnahagslegt tjón og neikvæð áhrif loftslagsbreytinga á meðal annars innviði og atvinnuvegi.

1. **Framkvæmd stærri skógræktarverkefna**

Farið var yfir skógrækt í landi Saltvíkur í Norðurþingi. Þar er sveitarfélagið landeigandi, umsagnaraðili og leyfisveitandi. Svæðið sem fyrst var áætlað að taka til skógræktar er talningasvæði fyrir rjúpu og búsvæði mófugla.

*Rætt var hvort sveitarfélögin þurfi að gera skógræktarstefnur, skógræktarverklag eða gátlista fyrir skipulagsvinnu og veitingu framkvæmdaleyfa í slíkum verkefnum. Huga ætti betur að líffræðilegum fjölbreytileika í leyfisveitingu fyrir skógrækt ásamt því að nánari samvinna við Náttúrufræðistofnun og aðra hagaðila væri æskileg. Forsenda skógræktar ætti að vera almannahagur. Mögulega væri sameiginlegt verklag fyrir sveitarfélögin æskilegt í öllum stærri skógræktarverkefnum.*

Fundi slitið 14:00